บัวหลวงรุกบริหารเงินคอนโด
ประเดิม‘ดิเอ็นเนอร์จี้หัวหิน’หากำไรพอใช้จ่ายส่วนกลาง
9 ธ.ค. 2554

ประเดิม‘ดิเอ็นเนอร์จี้หัวหิน’หากำไรพอใช้จ่ายส่วนกลาง
บลจ.บัวหลวง เปิดตลาดบริหารเงินส่วนกลางคอนโดมิเนียม ประเดิมโครงการดิ เอ็นเนอร์จี้ หัวหิน 
นายหรรสา สุสายัณห์ กรรมการผู้จัดการ กลุ่มธุรกิจกองทุนสำรองเลี้ยงชีพและกองทุนส่วนบุคคล บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า บลจ.บัวหลวงมีแผนรุกตลาดกองทุนส่วนบุคคลในส่วนลูกค้าเอกชนเพิ่มขึ้น
ล่าสุด บริษัทได้บริหารเงินส่วนกลางของโครงการดิ เอ็นเนอร์จี้ หัวหิน ขนาด 630 ล้านบาท ถือเป็นการเปิดตลาดบริหารเงินส่วนกลางของโครงการคอนโดมิเนียมที่ยังไม่มีรายใดทำมาก่อน
สำหรับการบริหารเงินดังกล่าว มาจากเงินส่วนกลางที่เจ้าของห้องชุดจ่ายปีแรกครั้งเดียว รวมเงินกองทุนที่เจ้าของห้องชุดชำระเพียงครั้งเดียวในวันโอนกรรมสิทธิ์ห้องชุด และอีกส่วนหนึ่งมาจากเงินของเจ้าของโครงการคือ บ้านราชประสงค์ จ่ายสมทบให้นิติบุคคลตามพื้นที่ห้องชุดทั้งหมด เพื่อจัดตั้งเป็นเงินกองทุนของนิติบุคคลอาคารชุด
“กองทุนจะลงทุนรูปแบบผสมในพันธบัตรตราสารหนี้และหุ้นเพื่อให้ได้ผลตอบแทนครอบคลุมค่าใช่จ่ายส่วนกลางในแต่ละปีและเก็บสะสมเป็นเงินทุนเพิ่มหากปีใดบริหารได้ไม่ครอบคลุมค่าใช้จ่ายบริษัท ราชประสงค์ จะสมทบเงินให้เพราะมีกองทุน 1,000 ล้านบาทรองรับ” นายหรรสา กล่าว
ทั้งนี้ ค่าใช้จ่ายส่วนกลางของโครงการเดือนละประมาณ 3 ล้านบาท รวมทั้งปี 36 ล้านบาท โดยโครงการจะก่อสร้างเสร็จปลายปี 2557 แต่เงินส่วนกลางที่เจ้าของห้องชุดทยอยจ่ายเข้ามาก็จะนำเข้ากองทุนและ บลจ.บัวหลวง ก็จะนำไปบริหารทันที โดยมองว่าตลาดหุ้นยังมีแนวโน้มที่ดีที่จะหาผลตอบแทนได้
ปัจจุบันธุรกิจกองทุนส่วนบุคคลของ บลจ.บัวหลวง แบ่งลูกค้าเป็น 3 กลุ่ม ได้แก่ ลูกค้าสถาบันและภาคเอกชนประมาณ 80% ลูกค้าบุคคล 20% โดยมีขนาดสินทรัพย์ภายใต้การบริหาร 6,000 ล้านบาท จากสิ้นปีที่ผ่านมามีจำนวน 1,000 ล้านบาท 
ด้านนายศุภกร สุนทรกิจ กรรมการผู้จัดการ บลจ.เกียรติ นาคิน เปิดเผยว่า กองทุนเปิดเคเค แอ็กทิฟ อิควิตี้ ฟันด์ ที่เพิ่งจัดตั้งเพียง 2เดือน สามารถจ่ายเงินปันผลได้เป็นครั้งที่ 2 หลังจากดัชนีหุ้นทะลุ 1,000 จุด โดยจะให้อัตราผลตอบแทนอีก 5% เท่าครั้งแรก